публикувано на 11.11.19 в 16:17
Под мотото "Истинският мъж не обича да говори празни приказки" между 11 и 17 ноември в цяла България за пореден път ще се проведе "Седмица на бащата" 2019, посветена на четенето с татко или друг важен за децата мъж. В основата на проявите е Национална кампания "Да бъдеш баща", която води началото си от 2013 г., когато 8 неправителствени организации се обединяват около целта общественото внимание да бъде насочено върху значимостта на бащината роля за пълноценното развитие на детето, това каза за Радио Видин Давид Кюранов, главен координатор на Националната кампания "Да бъдеш Баща":
"Идеята е да се отдели време и пространство за мъжете и децата, било то бащи, дядовци, чичовци или други. Те трябва да прекарат пълноценно време заедно, защото това е, което е важно за нас. Тази година сме се спрели на четенето на родителите заедно с децата, когато родителите четат заедно с децата си книжка, това е едно наистина пълноценно време прекарано с родителя в очите на децата. Просто ценна за детето мъжка фигура, за да прекарат едно приятно време заедно, да се позабавляват, да открият нещо ново и интересно, изобщо да споделят мигове."
"Седмица на бащата" под различни форми подкрепя мъжете да бъдат грижовни, отговорни и неагресивни родители в името на по-добрите семейни отношения и успешното развитие на техните деца, допълни Давид Кюров.
Какво според видинчани е да си баща и какви задължения има един баща?
"Мъжът трябва да дава опора на семейството си, да подкрепя съпругата си и детето си... Това е най-голямото удоволствие, което може да има един човек- да бъде родител...Ролята на бащата е да се грижи за дома и за семейството, всеки един баща е така... Огромна е нуждата на едно дете да прекарва време с детето си.. Не съм знаел, че има такава седмица, много е хубаво това..."
Според един от запитаните, примерът, който получават децата от бащата е много важен. А според блогъра Дан Пиърс: "Най-забележителното качество на всеки баща е как се отнася към децата си, когато никой не го гледа."
Честито на бащите!